Drago Prgomet
Drago Prgomet, specijalist otorinolaringolog je hrvatski političar i liječnik.

Životopis 
Rođen je 23. svibnja 1965. u Žeravcu kod Dervente, Bosna i Hercegovina. Medicinu je diplomirao u Banja Luci 1990., a potom (uz polaganje nekih diferencijalnih ispita) također i na Medicinskom fakultetu u Zagrebu, gdje je nakon poslijediplomskog studija stekao i zvanje doktora znanosti. Osim više desetaka stručnih i znanstvenih radova iz područja medicine, 2014. je objavio knjigu priča iz Domovinskog rata "Sakupljači gelera". Bio je predstojnik Klinike za bolesti uha, nosa i grla i kirurgiju glave i vrata Kliničkog bolničkog centra Zagreb, te pročelnik Katedre za otorinolaringologiju s audiologijom i fonijatrijom Medicinskog fakulteta u Zagrebu.

Politička karijera 
Dugogodišnji član HDZ-a, bio je od 2003. do 2006. zastupnik u Hrvatskom saboru (5. saziv). Na 15. Općem saboru HDZ-a 25. svibnja 2012. izabran je za zamjenika predsjednika te političke stranke. Prgomet je svoju kandidaturu za mjesto zamjenika predsjednika HDZ-a istaknuo zajedno s dr. Milanom Kujundžićem kao kandidatom za predsjednika stranke. Nakon što je na 15. Općem saboru HDZ-a izabran za zamjenika predsjednika, nije uspostavljen dovoljno dobar odnos između njega i predsjednika stranke Tomislava Karamarka, pa je naposljetku 27. veljače 2015. dao ostavku na dužnost zamjenika predsjednika HDZ-a i napustio članstvo stranke. 

U rujnu 2015. pristupio je Mostu nezavisnih lista a 11. studenog 2015. izbačen je iz stranke.

Naknadno se vratio u članstvo HDZ, a 2017. je od vodstva stranke istaknut kao kandidat na izborima za gradonačelnika Zagreba.

Izvori 

Hrvatski liječnici
Hrvatski političari
Biografije, Derventa
Članovi Hrvatske demokratske zajednice